કોઈ પણ ગુનાના કેદીઓ જ્યારે જેલમાંથી છૂટે ત્યારે તેમની માનસિકતામાં પરિવર્તન આવે અને તેઓ સ્વનિર્ભર બને તે માટે રાજ્યની જેલોમાં કેદી સુધારણાના અનેક કાર્યક્રમો કરવામાં આવતા હોય છે. કેદીઓમાં રહેલી શક્તિઓનો હકારાત્મક ઉપયોગ કરવા માટે જેલતંત્ર પણ અનેક પ્રયોગો કરે છે. રાજકોટ જિલ્લા જેલમાં આવી જ એક નવી વાત સામે આવી છે. આ જેલમાં રહેલા કેટલાક કેદીઓ કમ્પ્યુટર વર્ક સારી રીતે કરી શકે તેવા હોઈ આ કેદીઓ પર વિશ્વાસ મૂકીને જેલ અધિકારીઓએ તેમને કેટલાંક મહત્ત્વનાં કામ સોંપ્યાં છે. સ્ટાફનાં પગારબિલ બનાવવાં, કોર્ટને લગતાં પેપરવર્ક કરવા જેવાં કામ હવે કેદીઓ કરી રહ્યા છે.